b'\n_START_ARTICLE_\nSeurahuone\n_START_PARAGRAPH_\nSeurahuone (ruots. Societetshuset) on perinteinen suomalainen hotellin ja/tai ravintolan nimi. Nimen taustalla on seurapiiri\xc3\xa4 tarkoittava ruotsin sana societet ja kaupungin s\xc3\xa4\xc3\xa4tyl\xc3\xa4isten kokoontumistila. Monessa Suomen kaupungissa ja kunnassa on edelleen t\xc3\xa4t\xc3\xa4 nime\xc3\xa4 kantava ravintola tai hotelli.\n_START_SECTION_\nHistoria\n_START_PARAGRAPH_\nSuomen ensimm\xc3\xa4inen Seurahuone avattiin Turkuun vuonna 1812. Turun esimerkin mukaan niit\xc3\xa4 avattiin pian my\xc3\xb6s useisiin muihin kaupunkeihin. Ensimm\xc3\xa4isen\xc3\xa4 oman seurahuoneensa saivat Vaasa, Pori, Helsinki, Viipuri, H\xc3\xa4meenlinna ja Porvoo. 1800-luvun lopun taloudellisen nousukauden my\xc3\xb6t\xc3\xa4 Seurahuoneita perustettiin l\xc3\xa4hes jokaiseen kaupunkiin. Ne k\xc3\xa4sittiv\xc3\xa4t ravintolan, juhlasalin sek\xc3\xa4 majoitustiloja. _NEWLINE_Suomen itsen\xc3\xa4istymisen j\xc3\xa4lkeen perustetut Seurahuoneet toimivat p\xc3\xa4\xc3\xa4osin vain hotelleina, eik\xc3\xa4 niihin sis\xc3\xa4ltynyt en\xc3\xa4\xc3\xa4 juhlahuoneistoja. Suomessa on kaikkiaan toiminut noin 80 Seurahuone-nimist\xc3\xa4 hotelli-ravintolaa.'